ไฟแนนซ์ทูเดย์
โดย...ช.ชดา
23 ส.ค. 2559

โดย...ช.ชดา
lสงครามค่าเงินทำให้เงินบาทแข็งค่าขึ้นอย่างต่อเนื่อง จนหลุด 35 บาท/เหรียญสหรัฐ เป็นบางช่วง  ค่าเงินเด้งขึ้นเด้งลงตลอดเวลา ดูจากการเคลื่อนไหวค่าเงินแล้ว แบงก์ชาติยังไม่ได้เข้าแทรกแซงค่าเงินมากนัก  อาการเงินไหลบ่าเข้ามาอย่างนี้แบงก์ชาติเจอมาเยอะแล้วจนทำให้รู้ว่าสู้ไปก็ไม่ชนะ 
อรุณ จิรชวาลา กรรมการแบงก์กรุงเทพ กูรูด้านการค้าเงินบอกชัดๆ เลยว่า ยามนี้ผู้ส่งออกต้องช่วยเหลือตัวเอง แม้ซื้อป้องกันความเสี่ยงแม้จะเป็นช่วงเวลาสั้นๆ 3-5 เดือน ก็ยังเจอแจ็กพอต เพราะค่าเงินบาทแข็งเกินคาด ไม่มีใครรู้ว่าจะแข็งค่าขนาดนี้ครึ่งปีแข็งขึ้นไป 4%
พิศิษฐ์ เสรีวิวัฒนา กรรมการผู้จัดการเอ็กซิมแบงก์ ยืนยันว่า เรื่องค่าเงินนี่ช่วยผู้ส่งออกโดยตรงไม่ได้จะโดนเล่นงานเรื่องอุดหนุนส่งออก ช่วยส่งออกได้อย่างดีที่สุดก็คือพาลูกค้าไปเจาะตลาดใหม่ที่ค่าเงินไม่ได้เป็นปัญหาต่อการส่งออก อาทิ อเมริกาใต้ แอฟริกาใต้ แต่เปิดตลาดประเทศใหม่ๆ พวกนี้ก็ไม่ง่ายนะนายจ๋า
วันนี้กรมศุลกากรจะจัดประมูลขายทอดตลาดรถยนต์และรถจักรยานยนต์ที่เลี่ยงภาษีถูกจับกุมและคดีถึงที่สุดแล้ว ครั้งนี้ถือเป็นการประมูลล็อตใหญ่ในรอบปีนี้
ส่วนธนาคารกรุงศรีอยุธยาเปิดโครงการกรุงศรียูนิ สตาร์ทอัพ 2016  อันนี้เป็นธุรกิจฟินเทค ที่ทุกธนาคารกำลังให้ความสำคัญกันอยู่